作者:汪莘
標題:乳燕飛・賀新郎
內容:曉趁西湖約。到湖頭，煙消日出，波生雨腳。日挈白魚攜碧酒，要與詩人共酌。把樓上、珠簾卷卻。坐對荷花三萬朵，念西鄰、未嫁肌如削。待折與，不堪著。別來又見秋蕭索。恨無由、將餘風月，伴君雲鶴。想見登山臨水處，醉把茱萸槃礴。唱白雪、陽春新作。一自東籬人去後，算人間，黃菊空零落。嘆作者，多命薄。